b'\n_START_ARTICLE_\n\xc4\x8crni topol\n_START_SECTION_\nOpis\n_START_PARAGRAPH_\n\xc4\x8crni topol je hitro rasto\xc4\x8de, dvodomno drevo, ki dose\xc5\xbee v vi\xc5\xa1ino do 35, izjemoma tudi do 40 metrov. Obi\xc4\x8dajno imajo deblo premera do 1,5\xc2\xa0m, posamezna drevesa v Franciji pa imajo debla s premerom do 3 m. Listi so trikotne oblike, so polno razviti topo ali redko nazob\xc4\x8dani. S plo\xc5\xa1\xc4\x8datimi peclji so pritrjeni na veje. Mladi listi so trikotno ali dlanasto deljeni. Dolgi so med 5 in 8\xc2\xa0cm ter \xc5\xa1iroki med 6 in 8\xc2\xa0cm. Obe strani listov sta zelene barve.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc4\x8crni topol je samonikel v Evropi, jugozahodni in osrednji Aziji ter severozahodni Afriki. Je pionirska vrsta,  ki raste hitro na vla\xc5\xbeni podlagi na nizkih nadmorskih vi\xc5\xa1inah.  _NEWLINE_Les \xc4\x8drnega topola je lahek, mehek in tehni\xc4\x8dno ne najbolj kakovosten. Najve\xc4\x8d se uporablja za izdelavo furnirja.'